
הכנסת השמונה-עשרה
נוסח לא מתוקן

מושב חמישי
<פרוטוקול מס' 977>
מישיבת ועדת הכלכלה
יום רביעי, י"ג בטבת התשע"ג (26 בדצמבר 2012), שעה 15:20
<סדר היום:>
<תקנות מקורות אנרגיה (יעילות אנרגטית מזערית ליחידת קירור מים), התשע"ב-2012>
נכחו:

<חברי הוועדה:> 
כרמל שאמה-הכהן – היו"ר
<מוזמנים:> 
	אורן תמיר 
	–
	ייעוץ וחקיקה, משרד המשפטים

	שבתי אלבוחר
	–
	עו"ד לשכה משפטית, משרד האנרגיה והמים

	אדי בית הזבדי
	–
	מנהל האגף לשימור אנרגיה, משרד האנרגיה והמים

	דוד רודיק
	–
	האגף לשימור אנרגיה, משרד האנרגיה והמים

	צור גלין
	–
	אגף איכות אוויר, המשרד להגנת הסביבה

	איציק יונסי
	–
	אגף איכות אוויר, המשרד להגנת הסביבה

	רז הילמן
	–
	מנהל תחום החשמל והאלקטרוניקה, איגוד לשכות המסחר

	רוני שריד
	–
	מנכ"ל .Q.E.S.andS יבואני צ'ילרים, יצרני, יבואני ומשווקי יחידות קירור מים

	אבי אליהו כהן
	–
	מנכ"ל תדיקר תדיראן יבואני מזגנים, יצרני, יבואני ומשווקי יחידות קירור מים

	יזהר רבינוביץ
	–
	מנכ"ל חברת סופר גלקסי , יבואני מזגנים, יצרני, יבואני ומשווקי יחידות קירור מים

	זאב גרוס
	–
	בעבר - מנהל תחום התייעלות אנרגטית במשרד האנרגיה, דרך איגוד האנרגיה

	איתן פרנס 
	–
	איגוד חברות אנרגיה מתחדשת


<ייעוץ משפטי: >
אביגל כספי
<מנהלת הוועדה:>
לאה ורון
<רשמת פרלמנטרית:>
הילה מליחי
<תקנות מקורות אנרגיה (יעילות אנרגטית מזערית ומדידה תקופתית של יחידת קירור מים), התשע"ב – 2012>
<היו"ר כרמל שאמה-הכהן:>
אני פותח את ישיבת ועדת הכלכלה. בבקשה. 
<שבתי אלבוחר:>
"תקנות מקורות אנרגיה (יעילות אנרגטית מזערית ומדידה תקופתית של יחידת קירור מים), התשע"ב – 2012. בתוקף סמכותי לפי סעיף 3 לחוק מקורות אנרגיה, התש"ן–1989, בהתייעצות עם השר להגנת הסביבה ובאישור ועדת הכלכלה של הכנסת, אני מתקין תקנות אלה:
הגדרות 
1. בתקנות אלה –

"בדיקת יעילות אנרגטית של יחידת קירור מים" - בדיקה אשר מודדת את ה-COP הנובע מפעילות יחידת קירור מים והנערכת בידי בוחן;

"בוחן" -  מהנדס בעל ניסיון של חמש שנים לפחות בהפעלה ובתחזוקה של יחידת קירור מים שהממונה אישר לו לבצע בדיקת יעילות אנרגטית לפי תקנה 2;

"בעלים"  -  לרבות המחזיק או המפעיל".

""דרישות יעילות אנרגטית מזערית" - מדדי COP מזעריים שבהם נדרשת לעמוד יחידת קירור מים על פי מיקומה וסוגיה כמפורט בתוספת;

"יחידת קירור מים" - יחידה לקירור מים באמצעות מחזור דחיסת אדים בעלת  תפוקה של 100 טון קירור לפחות;

"יחידת קירור מים לא יעילה מבחינה אנרגטית" - יחידת קירור מים שה-COP שנמדד ממנה בבדיקה למדידת יעילות אנרגטית של יחידת קירור מים אינו עומד בדרישות יעילות אנרגטית מזערית;

"מהנדס" - מהנדס הרשום בפנקס המהנדסים והאדריכלים כהגדרתו בחוק המהנדסים והאדריכלים התשי"ח-1958".

""תקן" - תקן ישראלי ת"י 5813 – "דירוג הביצועים של יחידות לקירור מים באמצעות מחזור דחיסת אדים", שתוקפו מזמן לזמן לפי חוק התקנים, שעותק שלו פתוח לעיון הציבור במשרדי מכון התקנים הישראלי, והפניה אליו מצויה באתר האינטרנט של משרד האנרגיה והמים שכתובתו www.energy.gov.il (להלן – אתר האינטרנט של משרד האנרגיה והמים); בהעדר הפניה כאמור, לא יהיה תוקף לתקן לעניין תקנות אלה;

"COP"(Coefficiency of Performance) -  מקדם יעילות המבטא את היעילות האנרגטית של יחידת קירור מים, כפי שנמדד לפי התקן".
"2. חובת ביצוע בדיקה תקופתית למידת היעילות האנרגטית של  יחידת קירור מים -

בעלים של יחידת קירור מים יערוך בדיקת יעילות אנרגטית של יחידת קירור המים שבחזקתו אחת ל- 30 חודשים לכל הפחות.
3. חובה לערוך בדיקה חוזרת והשבתת יחידת קירור מים לא יעילה מבחינה אנרגטית -
(א)
נמצא בבדיקת יעילות אנרגטית של יחידת קירור מים כאמור בתקנה 2 כיחידת קירור מים לא יעילה מבחינה אנרגטית, ינקוט הבעלים את האמצעים הדרושים לשיפור היעילות האנרגטית ויבצע בדיקת יעילות אנרגטית נוספת לא יאוחר מ-3 חודשים ממועד הבדיקה הקודמת (בתקנה זו – בדיקה חוזרת).
(ב)
לא בוצעה בדיקה חוזרת ליחידת קירור מים או שממצאי הבדיקה החוזרת מצביעים על כך שיחידת קירור המים שמחזיק הבעלים לא יעילה מבחינה אנרגטית, ישבית הבעלים את אותה יחידה ולא יפעילה מחדש עד שיימצא לפי בדיקה חוזרת כי יחידת קירור המים  חדלה להיות יחידת קירור מים לא יעילה מבחינה אנרגטית".
"(ג)
על אף האמור בתקנת משנה (ב), הממונה רשאי להתיר הפעלת יחידת קירור מים לא יעילה מבחינה אנרגטית אם הבעלים יצהירו לממונה כי מתקיים אחד מאלה לפחות:
(1)
היחידה משמשת כיחידה רזרבית ולא פועלת יותר מ-200 שעות לשנה;
(2)
הבעלים הזמינו יחידת קירור מים כהגדרתה בתקנות מקורות אנרגיה (יעילות מזערית ליחידת קירור מים), התשע"ב–2012, אשר תותקן בתוך 120 ימים ממועד ביצוע בדיקת היעילות האנרגטית שבתקנה 2;
(3)
קיימות נסיבות מיוחדות שפורטו בפני הממונה ואשר מצדיקות את הפעלת היחידה".
"4. רישום העברת תוצאות הבדיקה לממונה -

(א)
בוחן שביצע בדיקת יעילות אנרגטית ליחידת קירור מים לפי תקנות אלה ירשום בטופס שיפורסם באתר האינטרנט של משרד האנרגיה והמים את הפרטים הבאים:

(1)
את תוצאות הבדיקה;

(2)
את המלצותיו לשיפור היעילות האנרגטית של יחידת קירור המים;

(3)
כל פעולה שנעשתה לשיפור היעילות האנרגטית של יחידת קירור המים.

(ב)
טופס שרשם בוחן כאמור בתקנה משנה (א) יועבר לממונה תוך שבועיים מיום ביצוע הבדיקה".
"6. תחילה -
תחילתן של תקנות אלה 90 ימים מיום פרסומן".
<היו"ר כרמל שאמה-הכהן:>
הערות? כן. 
<צור גלין:>
כמו שדיברנו על התקנות הקודמות, מה שהוועדה החליטה, גם פה נבקש שבמקרה של חריגות – אני מפנה לסעיף 3(ג)(3) – לפרסם את ההנמקות באינטרנט.
<אדי בית הזבדי:>
בהחלט, מקובל. 

<היו"ר כרמל שאמה-הכהן:>
זה ברור. עוד הערות. 

<אבי אליהו כהן:>
סעיף 3ג(2) – כתוב פה שתתוקן מערכת חלופית תוך 120 ימים. 120 ימים, ברוב המקרים זה פרק זמן קצר מדי. 
<אדי בית הזבדי:>
כמה לדעתך זה פרק זמן סביר?

<אבי אליהו כהן:>
לפי דעתי, פי 2 לפחות. זמני אספקה מגיעים לשלושה-ארבעה-וחמישה חודשים בפועל. בטח ביחידות עם יעילות גבוהה. 
<אדי בית הזבדי:>
אני מקבל – שישה חודשים, אני חושב שזה פרק זמן שאנחנו נוכל לחיות אתו. 
<היו"ר כרמל שאמה-הכהן:>
180 ימים. הלאה, עוד הערות. כן, בבקשה אדוני. 
<זאב גרוס:>
לגבי הנושא של הבוחן, יש פה אלמנט של הסמכה שלדעתי צריכים לתת לו קצת יותר בשר. לעומת, לדוגמה, התקנות הקודמות, ששם קבעו את הכושר של המהנדס, כל עוד הוא עובד 10 שנים. פה יש חמש שנים, וזה בסדר, אבל יש דבר נוסף, ההסמכה. לדעתי צריך להיות איזשהו אלמנט שמדבר על ההסמכה. דבר שני - - -
<היו"ר כרמל שאמה-הכהן:>
רגע, דבר-דבר. מה עם העניין הזה?

<אדי בית הזבדי:>
פה אנחנו מתכוונים להסמיך. ההסמכה יכולה להיות באמצעות קורס של 35 שעות, ואז אנחנו גם כן עושים מבחן בסוף הקורס הזה. 
<זאב גרוס:>
במקומות אחרים, בתקנות של ממונה אנרגיה, יש שם הגדרה שהוא צריך לעבור קורס כזה וכזה. לדעתי, אם זה מה שהם רוצים לעשות, שיכניסו את הדבר הזה. 
<היו"ר כרמל שאמה-הכהן:>
משרד המשפטים. 

<אורן תמיר:>
אני חייב להגיד שאני לא רואה קושי בהיבט הזה במה שאתה טוען. המטרה שלי היא לתת תמיכה משפטית למה שאתם חושבים שנכון מבחינה מקצועית.
<אדי בית הזבדי:>
אני חושב שזה נכון שאנחנו נעשה השתלמות של 35 שעות. אגב, כבר פותח סילבוס לעניין. ומי שייקח את זה ויעמוד בקריטריונים הראשונים, בהחלט יקבל את האישור - - -
<זאב גרוס:>
אז תאמץ את הניסוח שיש בתקנות של ממונה אנרגיה, זו השתלמות, או משהו כזה. העיקר שיהיה - - -
<אדי בית הזבדי:>
זה לא משנה, ברגע שהוא מקבל ממני הסמכה ואני בר-סמכא להחליט אם הוא – ההסמכה שלי היא באמצעות קורס. 
<לאה ורון:>
כן, אבל התקנות לא נכתבות למר בית הזבדי. התקנות נכתבות ככה שזה צריך להיות ברור לכולם. 
<דוד רודיק:>
אנחנו נפרסם את הקריטריונים. מי שימונה בהתאם לקריטריונים שיתפרסמו – שכולם ידעו לפי אילו קריטריונים הוא מאשר אותו. אפשר להגיד ככה, שאנחנו נפרסם. 

<אורן תמיר:>
הערה נכונה ואני שמח עליה, היא משפרת - - - 
<שבתי אלבוחר:>
אז מה, בהתאם לקריטריונים שיפורסמו באתר האינטרנט?

<אורן תמיר:>
אני מציע שבשלב הראשון – ואתם תגידו אם זה אפשרי – יפורסמו אמות מידה בעניין הזה באתר האינטרנט של המשרד. 

<אדי בית הזבדי:>
זה בתקופה של ההיערכות. 

<אורן תמיר:>
אני חושב שבאופן כללי כדאי שתהיה הודעה בהיבט הזה באתר האינטרנט של המשרד, שאנשים יוכלו - - -
<אדי בית הזבדי:>
אנחנו נעביר את זה דרך אימק"ם - - -
<אורן תמיר:>
בסדר, רק שניתן לזה ביטוי בתקנות, שזה יקבל ביטוי - - -
<אדי בית הזבדי:>
בהחלט. 

<היו"ר כרמל שאמה-הכהן:>
איך זה יבוא לידי ביטוי בתקנות?

<אורן תמיר:>
מה שנדמה לי שיהיה - - -

<שבתי אלבוחר:>
כתבתי: "בהתאם לקריטריונים שיפורסמו באתר האינטרנט של משרד האנרגיה והמים". 
<היו"ר כרמל שאמה-הכהן:>
אוקיי. עוד הערות? הערה שנייה. 
<זאב גרוס:>
ככלל, למיטב ידיעתי, COP לא נמדד, הוא מחושב. אז רק למען הסדר.

<שבתי אלבוחר:>
שיחושב. 

<זאב גרוס:>
דבר שלישי – שוב, זה רק למען הסדר – הסעיף שמדבר על ההשבתה ואחר כך הפעלה רק אחרי תיקון, אז שלפחות יגידו הפעלה שוטפת, כי צריכים להפעיל אותו בכדי לבדוק אותו. אז למען הסדר, שזו תהיה הפעלה שוטפת שאסורה. צריך להפעיל אותו בכדי לבדוק אותו. 
<לאה ורון:>
עורך הדין גרוס, על מה אתה מדבר? איפה הפעלה שוטפת?
<אורן תמיר:>
על מנת לבצע את הבדיקה צריך להפעיל. ולכן אם מבינים את הביטוי השבתה באופן - - -
<לאה ורון:>
רק איזה סעיף, שאני ארשום לי, זה הכול. 

<היו"ר כרמל שאמה-הכהן:>
השבתה מהפעלה שוטפת. 

<זאב גרוס:>
סעיף 3(ב). 

<היו"ר כרמל שאמה-הכהן:>
אוקיי. כן. 
<רז הילמן:>
אני אחזור ממש בקצרה על מה שאמרתי בתחילת הדיון כשחשבתי שמדברים על התקנה הזאת. קודם כל, זה שלא נוכחים כאן הלקוחות של יבואני הצ'ילרים, בעצם מי שאצלם זה מותקן ועליהם התקנה הזאת מכבידה בצורה הרבה ביותר, מאוד בעייתי. אני חושב שאם התקנה תאושר כמו שהיא זה ייצור כאוס גדול בשוק, ונחזור לכאן בהכרח לדיון שני. ולכן אני חושב שמה שנכון לעשות הוא לקיים את הדיון אפילו בעוד שבוע או שבועיים, בתאריך קרוב, ולוודא שגם אימק"ם נמצאים פה, וגם הלקוחות שהולכים להיות מושפעים. אנחנו עומדים לאשר פה תקנה שאין לה אח ורע. 
<היו"ר כרמל שאמה-הכהן:>
הלאה. תתקדם לטיעון הבא. 

<רז הילמן:>
הטיעונים המשמעותיים מדברים על זה שמדידה צריכה להיעשות במצב מאוד מוגדר, במעבדה, לפי התקנים של ARI ושל Eurovent. לפי מה שאומרים המומחים שלנו, אין דרך לקבל תוצאות שלא יהיו עם סטייה. זאת אומרת שאם אני אעשה בדיקה היום – נגיד שאני הוסמכתי – ומחר אתה תעשה בדיקה, ומחרתיים אדי יעשה בדיקה, אז בהכרח ייצאו תוצאות שונות. ומה שאומרים לנו המוכרים שהתוצאות יהיו עם סטייה מאוד משמעותית. זאת אומרת שאין פה - - -
<היו"ר כרמל שאמה-הכהן:>
לנו אין דרך להכריע בנקודה הזאת. 
<רז הילמן:>
נכון. לכן זה לא נכון בשלב הזה לאשר את התקנות. 

<היו"ר כרמל שאמה-הכהן:>
זה אותו דבר כמו מכשירי אכיפה למהירות, תגידו אי-אפשר לבדוק אותם - - -
<רז הילמן:>
אז זה בדיוק העניין, אותם אפשר לכייל. 
<היו"ר כרמל שאמה-הכהן:>
הם הגיעו לבתי משפט - - -

<רז הילמן:>
אותם אפשר לכייל ולבדוק. 

<היו"ר כרמל שאמה-הכהן:>
איך ועדת הכלכלה יכולה להכריע אם מה שאתה אומר נכון או לא? אנחנו צריכים להסתמך על הגורמים - - -
<דוד רודיק:>
אני רוצה להבהיר עוד פעם, לא עשינו בשררה את הנתונים האלה. קודם כל, ישבה ועדת מומחים במכון התקנים שקבעה את התקן. ואחר כך עשינו סקר של 80 יחידות קירור שנבדקו. זה עלה לנו חצי מיליון שקל. 
<רז הילמן:>
אז כמה יעלה לבדוק 20,000 או 30,000?

<דוד רודיק:>
כל הדברים האלו – אני אומר עוד פעם, עשינו את התקן במטרה לא לבדוק אותם בחדר קלורימטריה. 
<היו"ר כרמל שאמה-הכהן:>
כל כמה זמן הבדיקה הזאת?
<אדי בית הזבדי:>
כל 30 חודשים. 
<רז הילמן:>
כל 30 חודשים. מדובר – לפי מה שנמסר לי מהיבואנים – על מעל ל-30,000 צ'ילרים בתפוקה של מעל 100 טון קירור. והשאלה היא מי יהיה זה שיבדוק בתוך שלוש שנים, פחות משלוש שנים, את כל הצ'ילרים האלה? האם זה באמת מעשי? זה לא מעשי. זו תקנה שלא תוכל - - -
<היו"ר כרמל שאמה-הכהן:>
רגע, זה מעשי מבחינת המספרים או לא?

<אדי בית הזבדי:>
קודם כל, אני מטיל ספק רב במספר 30,000. במשך שבע-שמונה השנים האחרונות אנחנו מבקשים דוח על צריכת אנרגיה, ומבקשים לדעת מה כמות הצ'ילרים שישנם בארץ. זה הרבה פחות מזה. 
<רז הילמן:>
מה הנתונים שיש לכם?
<אדי בית הזבדי:>
הרבה פחות מזה. לפי הדוח שלנו יש פחות מ-10,000 צ'ילרים פעילים. 

<יזהר רבינוביץ:>
זה לא – על מה אתה מדבר? בשבע שנים אני הבאתי 5,500 צ'ילרים.
<אדי בית הזבדי:>
אני אומר לך מה שאני קיבלתי - - -

<יזהר רבינוביץ:>
ואני עוד מהקטנים. 

<אדי בית הזבדי:>
אז נגיד שיש 20,000 צ'ילרים. תחלק את זה ל-30 חודשים ותראה שזה לא - - - 
<יזהר רבינוביץ:>
שנייה, יש כמה דברים. זה לא משנה אם זה 10,000 או 90,000. זה הרבה. מה שאני מנסה להגיד זה דבר אחד – קודם כל, אני בכלל לא מבין את הצד המשפטי. יש פה בעיה לבוא לעסק פרטי או לעסק ממשלתי ולהגיד שמע, עכשיו סטופ. תפסיק את מיזוג האוויר בחדר מיון כי אנחנו בודקים לך את הצ'ילר. אתה היית רגיל לחדר המחשבים ב"אלביט", לעבוד עם מים של 5.5 כי זה מה שהמחשבים צריכים. עכשיו נרים לך את המים ל-7 כי אנחנו עושים בדיקה לפי 7. אני לא רואה מבחינה משפטית איך בכלל אפשר להיכנס ללקוח ולהפריע לו לעבודה השוטפת. 
<היו"ר כרמל שאמה-הכהן:>
רגע, איך בודקים את זה בעולם?

<קריאות:>
לא בודקים את זה. זה לא קיים. 
<אדי בית הזבדי:>
יש מקרה חריג. חדרי שרתים ודברים כאלה שיבואו אלינו בטענה הזאת בהחלט יקבלו - - -
<יזהר רבינוביץ:>
זה לא רק חדרי שרתים. מכונת MRI בבית חולים, אתה לא יכול להשבית אותה. 

<אדי בית הזבדי:>
אז אני הבאתי דוגמה לחדר שרתים. אני יכול להגיד לך חדש שרתים, מכונת MRI ועוד כמה דברים כאלה וכאלה - -

<יזהר רבינוביץ:>
אני יכול להביא לך עוד 700 דוגמאות כאלה. זו בעיה אחת שאני רואה ואני לא מבין את הצד המשפטי של העניין. 

<אדי בית הזבדי:>
- - יש מקומות שדורשים טמפרטורה נמוכה יותר, ואנחנו מפרסמים שהטמפרטורה צריכה להיות ב-25 מעלות או 24 מעלות, וישנם מקומות שצריכים להשים 15 מעלות. אז מה, אנחנו יוצאים עם אקדחים ויורים באנשים? 
<רז הילמן:>
מה שאתה אומר לא רשום בתקנה. 

<אדי בית הזבדי:>
תן לנו את הקרדיט שאנחנו בהחלט דואגים גם לזה וגם לזה. המשרד שלנו בראש ובראשונה דואג לאנרגיה ואחרי זה להתייעלות אנרגטית. אז קחו את זה בחשבון, שמה שחשוב לנו זה הפעילות של המשק ואחרי זה ההתייעלות האנרגטית, ולא להיפך. 
<יזהר רבינוביץ:>
זה מה שאנחנו רוצים גם כן. 

<רוני שריד:>
אחד, אנחנו מברכים אתכם. 

<אדי בית הזבדי:>
הם מברכים ומקללים.

<רוני שריד:>
לא, מברכים אתכם. שתיים, לעשות בדיקות בשטח של צ'ילר קיים, זה תלוי ברמת התחזוקה שלו. קח את זה בחשבון. זה תלוי ברמת התחזוקה שלו. שלוש, זה לקוח פרטי שאני לא חושב שהממשלה יכולה באופן משפטי לעצור אותו. ואת זה תיקחו בחשבון, זה הכול - -

<דוד רודיק:>
המדינה חייבת לספק חשמל. 
<רוני שריד:>
- - אם אתם מסוגלים לעשות את זה בשטח, תבורכו. 
<יזהר רבינוביץ:>
יש פה עוד דבר שרציתי להגיד, שהוא חשוב מאוד. כל העניין הזה שאתם מגדירים – יגדיר המהנדס הבודק אם לא הגיעה היעילות, איזה שינויים לעשות בתוך המכונה כדי שהיא כן תיתן יעילות. רבותי, המהנדס לא מבין במכונה. הוא לא היצרן. זה שולל את אחריות היצרן אם נוגעים במכונה. עם כל הכבוד לך, אין בארץ חברה שבונה מכוניות כמו BMW ו"אאודי". אין אף יצרן בארץ שמייצר צ'ילרים. ואתה לא תגיד ליצרן איך לשמור על הציוד שלו, אתה לא מבין בזה. 

<דוד רודיק:>
לנקות מעבה – הוא יכול להגיד - - - לחץ גז. מה אתה אומר?

<יזהר רבינוביץ:>
אתה לא מבין בזה, חביבי. אם אתה מזיז בורג בצ'ילר, היצרן מסיר את האחריות. נראה אותך מזיז את הבוכנה של ה-BMW במנוע. 

<שבתי אלבוחר:>
אין תחזוקה של הדברים האלה?

<יזהר רבינוביץ:>
זה נורא יפה לחייך, אבל אתה יודע שזה לא נכון. זה פתטי להגיד, סליחה, שמהנדס מקומי יכול להגיד איך לשנות את הצ'ילר. 
<היו"ר כרמל שאמה-הכהן:>
רגע, אני רוצה להבין, בכל העולם לא בודקים את הצ'ילרים המותקנים?
<יזהר רבינוביץ:>
אין בשום מקום בעולם – לא ביפן המתקדמת, לא בנורבגיה המתקדמת. אנחנו במדינת ישראל - - -
<שבתי אלבוחר:>
ישראל מתקדמת - - -

<היו"ר כרמל שאמה-הכהן:>
אדוני - - -

<שבתי אלבוחר:>
הדברים העיקריים לצריכת החשמל - - -

<היו"ר כרמל שאמה-הכהן:>
מי בממשלה יכול להגיד לי אם יש דבר כזה בעולם, בדיקה אחרי שהצ'ילר הותקן?
<אדי בית הזבדי:>
תראה, יש תקן לבדיקת צ'ילרים בשטח. התקן הוא תקן אמריקאי. על הבסיס של התקן הזה ביססנו את התקן הישראלי. לא היה תקן אמריקאי אם לא היו עושים את זה. 
<היו"ר כרמל שאמה-הכהן:>
זו כבר הסקה. 
<אדי בית הזבדי:>
אין חוק כזה בעולם שמחייב, זה נכון. אבל גם אנחנו נמצאים במצב של משק במחסור. גם עכשיו וגם בעוד עשר שנים נהיה במשק במחסור. 
<היו"ר כרמל שאמה-הכהן:>
יש לך רישום של איפה מותקנים צ'ילרים?

<אדי בית הזבדי:>
יש לנו רישום, חלקי אומנם, אבל באמצעות התקנות האלה נוכל במשך השנה הזאת - - -

<היו"ר כרמל שאמה-הכהן:>
איך אתה חודר לאדם לתוך העסק, באיזה מקרה?

<אדי בית הזבדי:>
אני לא חודר. יש דוחות. אני מודיע לו, הוא צריך לקחת את הבוחן שהוסמך - - -
<אורן תמיר:>
אין חדירה. הדברים לא נעשים - - - 

<דוד רודיק:>
החובה שלו - - -

<אורן תמיר:>
יש חובה לשכור - - -
<היו"ר כרמל שאמה-הכהן:>
איך אתה מיידע אותו על החובה הזו? למי אתה פונה?

<אדי בית הזבדי:>
אני מפרסם ברשומות את התקנות. 
<לאה ורון:>
לא, יושב-הראש שואל איך אתם אוכפים את מה שנאמר בתקנות?
<היו"ר כרמל שאמה-הכהן:>
יש עכשיו צ'ילרים בכל הארץ. הוא מודה שלא כולם רשומים ומתועדים אצלו. איך זה קורה?

<אדי בית הזבדי:>
יש לנו רשימה של למעלה מ-3,000 צרכני אנרגיה מעל סדר גודל מסוים. אנחנו מודעים להם בשנה הראשונה במייל או בפקס ממוחשב שיש חובה כזאת לבצע, וזאת למרות שאנחנו לא חייבים כי מרגע שאנחנו מפרסמים את זה בתקנות הם צריכים לדעת את זה. אבל אנחנו נעשה את זה, בהחלט. אנחנו נבקש לרשום אצלנו את כל הצ'ילרים שקיימים אצלם על בסיס התקנות האלה שיכנסו לתוקף.
<היו"ר כרמל שאמה-הכהן:>
אבל למה שהוא יירשם אצלך? מאותו רגע הוא לא ירצה להירשם אצלך. 
<אורן תמיר:>
אגב, יש על-פי חוק מקורות אנרגיה תקנות נוספות שמחייבות - - -

<אדי בית הזבדי:>
מחייבות, בוודאי. 

<אורן תמיר:>
- - שוטפים, לגבי השימושים האנרגטיים בכל מיני מפעלים. צרכנים הם נקראים. ובדרך זו הגיעו הנתונים למשרד האנרגיה. אנחנו לא מדברים פה על תחום שנכנסים אליו בפעם ראשונה ולמשרד האנרגיה אין שום ידע בו. 
<לאה ורון:>
אולי לא כדאי לדבר על הנתונים כי הנתונים ממש נתונים במחלוקת ובפערים מאוד גדולים, אז אולי לא כדאי להיאחז בהם. 
<רז הילמן:>
וגם נזכיר שהמשרד באמת עשה – ויש ממונה אנרגיה בארגונים הגדולים האלה. ולממונה האנרגיה יש את אותו אינטרס כמו למשרד. הוא רוצה שהארגון שלו ישלם פחות חשמל. זאת אומרת שהתקנות האלה מהוות איזשהו כפל ברגולציה. גם ככה אותו ממונה אנרגיה - -
<אדי בית הזבדי:>
מה כפל ברגולציה? מאיפה אתה מביא את זה?

<רז הילמן:>
- - צריך לדאוג להפחית את צריכת החשמל, הוא לא צריך - - -

<שבתי אלבוחר:>
התקנות מגיעות לגבי הצ'ילרים הגדולים, וזה אחד מהגורמים - -
<רז הילמן:>
- - תוספת העלות הזאת היא אדירה. 

<שבתי אלבוחר:>
- - העיקריים לעלייה בביקוש לחשמל. כדי לצמצם את הביקוש בחשמל צריך להיות פיקוח על הצ'ילרים. 

<היו"ר כרמל שאמה-הכהן:>
מה אחוז צריכת החשמל של כל הצ'ילרים בארץ, סדר גודל?
<אדי בית הזבדי:>
לפי ההערכה שלנו, רבע מצריכת החשמל במדינת ישראל הולכת לצ'ילרים. 
<דוד רודיק:>
זה 50 מיליארד קילוואט חשמל - - -
<יזהר רבינוביץ:>
מנתונים שפורסמו זה גם - - - לצריכה בשיא הקיץ. זה המון. 

<היו"ר כרמל שאמה-הכהן:>
אז זה דרמטי. 
<יזהר רבינוביץ:>
כל הרעש שעושים מה-V.P, מהפוטו-וולטאי מדבר על אחוז, אחוז ורבע. שלוש-ארבע שנים השוק משתולל מייצור חשמל בפוטו-וולטאי, ומדובר על אחוז. 
<אדי בית הזבדי:>
אם אני מצליח לייעל את הצ'ילרים באחוז אחד, זה יהיה הרבה יותר מכל ה-V.P שאנחנו - - -
<רז הילמן:>
אדי, 10,000 צ'ילרים צורכים כל כך הרבה אנרגיה? לא נראה לי. 
<אדי בית הזבדי:>
תחשוב. 

<רז הילמן:>
נראה לי שלא. זה כנראה הרבה יותר מזה. 

<אדי בית הזבדי:>
אצלנו רשומים – מה שרשום אצלנו. ברגע שתהיה לנו את הסמכות פה - - -

<רז הילמן:>
כנראה שהמספר הרבה יותר גבוה. 

<אדי בית הזבדי:>
ברגע שתהיה לנו את הסמכות פה לגשת לבקש ולהעביר נתונים, ולדרוש את הנתונים של הצ'ילרים, אז אנחנו נעשה את זה ואז אנחנו נראה כמה יש. אז אם עשינו סקר - - -
<היו"ר כרמל שאמה-הכהן:>
אל תתווכחו על זה. אני רוצה להבין מה יקרה מרגע שאישרנו את התקנות, את הסט השני. בפועל.  
<אדי בית הזבדי:>
אנחנו נודיע גם בעיתונות, גם ברדיו, גם באינטרנט וגם נדבר את מי שמדובר אצלנו. 
<היו"ר כרמל שאמה-הכהן:>
זה בסדר גמור. אוקיי. 

<אדי בית הזבדי:>
דבר שני, אנחנו נסמיך את הבוחנים. זה לא יהיה אחד אחרי השני, אנחנו נעשה את הדברים האלה במקביל. דבר שלישי, אחרי שנעשה את הרישום, אנחנו נודיע להם שהם צריכים – תוך פרק זמן שאנחנו נקבע כאן, או נסכים עליו פה - - -
<היו"ר כרמל שאמה-הכהן:>
זה ה-30 חודשים. 
<אדי בית הזבדי:>
לא. פעם ב-30 חודשים הוא צריך לבצע. אבל אם הוא לא ביצע עד עכשיו אז הוא צריך לבצע. 

<היו"ר כרמל שאמה-הכהן:>
כולם לא ביצעו עד עכשיו. יש מי שביצע עד עכשיו?
<אדי בית הזבדי:>
יש מי שביצע, כן. יש 80 כאלה שביצעו מהכסף שלהם.
<רז הילמן:>
הם לא עשו את הבדיקה הזאת. 
<אדי בית הזבדי:>
למה אתה אומר לא עשו את הבדיקה הזאת?

<היו"ר כרמל שאמה-הכהן:>
רגע. תפסיק להפריע. 80 זה אפס. זה אף אחד לא ביצע.

<אדי בית הזבדי:>
מה שאני בא לומר זה שיש את הניסיון של ביצוע הבדיקה. אנחנו נתחיל להתארגן. יבוא ארגון ויגיד יש לי 20 צ'ילרים, אני לא יכול לעשות את הכול, אז אני אחלק לו, אפרוס לו את זה, בוודאי. לא יהיה פה איזשהו משהו דרקוני כזה. 
<לאה ורון:>
מה זאת אומרת אתה תפרוס?

<אביגל כספי:>
אין לך סמכות. 

<אורן תמיר:>
אין לך סמכות לפרוס בתקנות. ואם אתה רוצה, צריך להוסיף כזאת. זו הצעה שמתקבלת על הדעת. 
<אדי בית הזבדי:>
במקרה שיהיה איזה ארגון, או צרכן גדול מאוד של מיזוג אוויר שיש לו מעל – כמה אתה אומר 1,000 טון? 

<קריאה:>
כן. 

<אדי בית הזבדי:>
מעל 1,000 טון קירור, אנחנו בהחלט נפרוס לו את זה. לא במכה אחת הוא צריך - - -
<אביגל כספי:>
זה משהו שצריך לקבל ביטוי בתקנות. זאת אומרת שצריך להוסיף הוראה כזאת. אותו דבר גם לגבי מה שהערת קודם לגבי מכשירים שאותם עוד תבדקו. אני חושבת שזה גם צריך להיות סעיף. זה לא יכול להיכנס לסעיף של - - -
<אורן תמיר:>
איזה מכשירים?
<אביגל כספי:>
אמרת MRI - - -

<אדי בית הזבדי:>
לא, רק הבאנו דוגמה. אנחנו לא ניכנס למכשירים. זה לצרכים מיוחדים, זה בסיטואציות מיוחדות. לכן יש לנו את הפררוגטיבה כמשרד וכממונה לאפשר את הדברים האלה. ברור שבעל מקצוע יעשה את הדברים האלה ואנחנו נאשר את זה. בהחלט, אנחנו לא נכפה הר כגיגית. אנחנו נעשה את זה. אנחנו נודיע לצרכנים, ואנחנו נקדם את הנושא הזה בצורה הטובה ביותר. 
<רז הילמן:>
לא ניתן מענה לנושא ההיקפים. הוא אמר בהתחלה 10,000 צ'ילרים, אחרי זה הוא אמר היקף צריכת חשמל גבוה מאוד, שכנראה לא מתיישב עם 10,000 צ'ילרים. כנראה שמדובר בהרבה מאוד צ'ילרים. והשאלה היא – את אותם 80 צ'ילרים שבדקתם, במשך כמה זמן נערכה הבדיקה?
<אדי בית הזבדי:>
זו חברה פרטית שביצעה את הבדיקה. 
<רז הילמן:>
חברה פרטית, כמה זמן לקח לה? אמרתם שזה עלה 600,000. אני מעריך שזה לקח כמה חודשים. 
<אדי בית הזבדי:>
רז, תקשיב, נעשתה עבודה שהיא - - 
<רז הילמן:>
זה לא יהיה ישים. איך זה יקרה?

<אדי בית הזבדי:>
- - חצי עבודה מעבדתית, אם אתה יודע ומכיר את התהליך. ולכן היו דרישות וכל מיני דברים. היתה סטטיסטיקה. לא הכול היתה הבדיקה. אז בוא, רז, אם אתה רוצה להתחיל לטרפד דברים, בבקשה. 
<רז הילמן:>
אני לא בא לטרפד, באמת. אני לא מאמין שזה ישים שזה יקרה, שבשלוש שנים עשרות אלפי צ'ילרים - - -  
<אדי בית הזבדי:>
אז אתה לא מאמין, אז בוא תאמין. 

<דוד רודיק:>
אני לא מבין אותך. 
<יזהר רבינוביץ:>
אני אסביר לך למה הכוונה, אולי בשתי מילים. כל חילוקי הדעות בינינו מסתכמים במשפט אחד. כרגע התקנה אומרת לקוח רוצה לקנות צ'ילר למגדלי עזריאלי. מגיש היבואן שהיעילות היא 2.8. כתוב לך מינימום 2.7. אתה מאשר את הצילר. הצ'ילר נכנס על סמך אישור Eurovent, מעבדה בלתי תלויה אירופאית. עד לפה הכול טוב ויפה. שנינו מסכימים, שנינו רוצים שהצ'ילרים יהיו ביעילות. הדבר היחיד שמפריע לנו – והוא דבר עקרוני – הפתח הזה של מציאת מקצוע חדש בשוק, בודק צ'ילרים, כשלא הגדרתם את מכשירי המדידה שלו, שעולים אלפי דולרים. אין לו מושג בצ'ילר, הוא צריך להיות טכנאי מהיבואן שיפעיל את הצ'ילר כי לכל צ'ילר יש מחשבים אחרים ובקרה אחרת. אתם לא התייחסתם להמון אספקטים. היום בירושלים 14 מעלות. איך תבדוק צ'ילר לתנאי 35 מעלות, כמו שאתה - - -
<אדי בית הזבדי:>
אז אל תבדוק בירושלים היום, תבדוק בירושלים בקיץ. 
<יזהר רבינוביץ:>
חצי שנה יהיו לך בירושלים 14 מעלות ואתה לא יכול לבדוק את הצ'ילר לפי התקנה הזאת. והצ'ילר הזה עובד חצי שנה על חימום, ואתה צריך לבדוק אותו בקירור. יש פה המון דברים פתוחים שאנחנו טוענים - - -
<שבתי אלבוחר:>
קודם כל, אנחנו נאשר את הבוחן בהתאם לקריטריונים. אנחנו עברנו על זה. 
<יזהר רבינוביץ:>
אני באמצע משפט. 

<אבי אליהו כהן:>
זה לא רק הבוחן, זה גם הפרוטוקול של הבדיקה. 

<יזהר רבינוביץ:>
תן לי רק לגמור את המשפט. מה שאני אומר, החלק הראשון של ההתקנה שמדבר על זה שהבדיקה תיעשה לפי אישור Eurovent או ARI – פנטסטי, נכון, צודק, וככה זה מבוצע היום. הפתיחה של המקצוע החדש הזה לבדיקה, השבתות, שינויים, נראה לנו לא נכון לא הנדסית ולא מעשית, זה הכול. 
<אדי בית הזבדי:>
אנחנו נמצאים בתקנה אחרת. אנחנו נמצאים בתקנה של בדיקת נצילות מזערית ולא בבדיקה של ייבוא. 
<יזהר רבינוביץ:>
מבחינתי זה נכנס לאותה קטגוריה כי אותו מהנדס בודק. 
<אדי בית הזבדי:>
אני מוכן לצאת כברת דרך – לכל החדשים יהיה מורטוריום של 30 חודשים לבדיקה. לכל חדש שיכנס יהיה מורטוריום. 
<יזהר רבינוביץ:>
אבל מה קורה אם אנחנו מספקים ציוד עם 8 שנים אחריות? אתה לא יכול לבדוק אותו. איך אתה תבדוק אותו ואיזה שינויים תעשה בו? אתה עוצר את האחריות של היצרן. 
<אדי בית הזבדי:>
אתה לא תעשה בו שום שינוי. הוא יגיד לך נמצא COP כזה וכזה. קח את המומחים שלך - - -
<שבתי אלבוחר:>
היחידה צריכה לעמוד בדרישות יעילות אנרגטית מזערית. זה כדי לחסוך חשמל במשק במדינת ישראל. אנחנו לא נכנסים לעניין האחריות של המוצר. זה כל מה שהתקנות האלה עושות, להבטיח רמה מינימלית - - -
<היו"ר כרמל שאמה-הכהן:>
רגע, הבדיקה פוגעת באחריות?

<יזהר רבינוביץ:>
אתה לא עונה למה שאני שואל. 

<אדי בית הזבדי:>
הבדיקה לא אמורה לפגוע בשום אחריות. 

<יזהר רבינוביץ:>
אל"ף, היא יכולה לפגוע מאוד באחריות. בי"ת, מעבר לזה, אני ממשיך - - - מכוניות - - -
<לאה ורון:>
למה הבדיקה פוגעת באחריות?
<אבי אליהו כהן:>
צריך לשנות את התנאים של היחידה כדי לבצע את הבדיקה. 
<היו"ר כרמל שאמה-הכהן:>
למה, כשרכבים חדשים עוברים טסט זה פוגע באחריות? עוברים טסט, ואם יש משהו שצריך לשנות, מתקנים. 
<יזהר רבינוביץ:>
יש דברים. הקטע שאתה עולה בטסט עם הגלגלים, ואתה עושה ברקסים והכול מבוצע שם, זה לא בריא לאוטו. אבל אני אומר מעבר לזה, "סובארו" – שלוש שנים אחריות. אחרי 30 חודשים יבוא מהנדס בודק ויגיד, אוקיי, זה סוחב יותר מידי דלק. אני רוצה לשנות את המנוע. היבואן של "סובארו" יאשר לך אחריות?
<אדי בית הזבדי:>
אם אתה חושב שבגלל זה משנים מנוע אז אתה טועה. 

<היו"ר כרמל שאמה-הכהן:>
יש מצב שההמלצה שלהם היא לשנות את המנוע?

<יזהר רבינוביץ:>
כן, הוא אומר שיבוא המהנדס הבודק, יבדוק את היעילות של הצ'ילר, ואם הצ'ילר לא נותן את היעילות שלו, או שנשבית את הצ'ילר או שהוא נותן המלצות איזה דברים לשנות. 
<אדי בית הזבדי:>
הוא ייתן לך המלצות, ואם אתה תביא את המומחה שלך שיגיד לעשות את זה ולא אחרת, תעשה את זה, תעשה בדיקה וגמרנו. מה הבעיה שלך?

<יזהר רבינוביץ:>
- - - שכל אחד יקעקע את המומחה שלך, זה מה שאני אומר, פשוט מאוד. 

<אורן תמיר:>
כשמדובר בצ'ילר יקר מאוד לעסק קטן שעכשיו אין לו – הצ'ילר לא עומד בדרישות היעילות האנרגטית. אומר לו משרד האנרגיה שהדרך היחידה שזה יעמוד בדרישת התקנות היא להיכנס בתוך ה"פיצ'פקעס" של המכונה, יעשה תיקונים. יבוא אותו בעל העסק ויגיד שמע, לעשות את זה גורע לי מאחריות היצרן. אין לי כרגע כסף לקנות צ'ילר חדש. בדיוק בשביל זה עשינו את תקנה ג(3). בדיוק בשביל זה. בשביל לתת פתח - - -
<היו"ר כרמל שאמה-הכהן:>
בהתחשב בסיכון לאובדן אחריות, תוסיף את זה כי זה מטריד אותם. 
<אורן תמיר:>
לא. 

<היו"ר כרמל שאמה-הכהן:>
למה?

<אדי בית הזבדי:>
כי אם אתה תגיד אובדן אחריות בעוד שמונה שנים, על כל דבר הוא יגיד לך אני מאבד אחריות. 
<דוד רודיק:>
מה זה, אחריות לבזבז בחשמל?
<אורן תמיר:>
אני מעדיף שיהיה סעיף סל רחב דווקא ולא לתת - - -
<רז הילמן:>
יהיה לאותו עסק קטן הרבה יותר קל למצוא מומחה שיראה שזה בסדר מאשר לפנות אליכם. זה החשש שאנחנו מעלים. 
<אדי בית הזבדי:>
תן קרדיט לאנשים במדינה הזאת. לא כולם גנבים, רמאים ושקרנים. 

<אורן תמיר:>
אז הממונה לא יסמוך ידיו על המלצת המומחה הזה. 

<רז הילמן:>
אין לו דרך לסתור. אין לו כלים לסתור אותו. 

<אורן תמיר:>
אני חי מפי המומחים שלי, שהם מומחים רציניים, המומחים הממשלתיים שמסבירים על תהליכי העבודה. עם כל הכבוד, אלו הגורמים שאני חי מפיהם. ודעתם אחרת. כמו שהוועדה הסבירה, אין לכם כלים אחרים - - -
<אבי אליהו כהן:>
צריך להגדיר בצורה מאוד ברורה את פרוטוקול הבדיקה, המכשירים שיאושרו, אחת לכמה זמן הם יכוילו, על-ידי מי. יש מלא פרמטרים. 
<אדי בית הזבדי:>
יש תקן לבדיקה. כל שני וחמישי ממציאים מכשירים חדשים. אנחנו לא נכניס לתקנות את הדברים האלה. אנחנו מבקשים בדיקה שלCOP  - - -
<דוד רודיק:>
5813.

<היו"ר כרמל שאמה-הכהן:>
מה משך האחריות הממוצע של צ'ילר?
<יזהר רבינוביץ:>
בדרך כלל זה ניתן או לשנה או ל-18 חודשים מהאספקה. השוק עובר עכשיו לשנתיים. 
<היו"ר כרמל שאמה-הכהן:>
מה הבעיה?

<אדי בית הזבדי:>
אין בעיה. הוא אמר שהוא נותן שמונה שנים.
<יזהר רבינוביץ:>
מה אתה קופץ? תן לי לגמור משפט. 

<לאה ורון:>
רגע, הוא נשאל שאלה, תאפשרו לו להשיב. 

<יזהר רבינוביץ:>
השוק כרגע נוטה לשנתיים בצורה סטנדרטית בכל הפרויקטים. ישנם הרבה מוצרים שהיצרן מוכר חמש שנים אחריות. יש דרישות גם לשמונה שנים אחריות. 
<אבי אליהו כהן:>
יש גם לעשר שנים. 
<יזהר רבינוביץ:>
יש גם עשר שנים. 

<אורן תמיר:>
אדוני, יש אינטרסים שצריך לאזן - - -
<קריאות:>
- - -

<לאה ורון:>
רגע, תאפשר לו לסיים לדבר, ואז תבקש רשות. חזקה על היושב-ראש שהוא ייתן לך. 
<יזהר רבינוביץ:>
יש היום הרבה אספקטים אחרים שצריכים לקחת אותם בחשבון, כי היום יש בשוק תנועה של מכירת אנרגיה במקום מכירת צ'ילרים. למעשה, מספקים צ'ילרים חדשים יעילים אנרגטית, ונותנים אחריות אוטומטית כי כל העסקה מבוצעת במהלך עשר שנים. כלומר, הלקוח לא משלם עבור פירוק הישן והרכבת החדש. הוא מפסיק לשלם את חשבונות החשמל והגז, ולמעשה הוא משלם רק פר צריכה. זה מצב של אחריות גם של עשר שנים. 
<אדי בית הזבדי:>
הלקוח עצמו - - -
<יזהר רבינוביץ:>
מה שרציתי להגיד, יש לכם - - - אני לא מעיר על כל מיני דברים, אבל יש לכם שוק של צ'ילרים משומשים. צ'ילר בן עשר שנים - - -
<שבתי אלבוחר:>
אני חושב שזה סביר לחלוטין – כי זה במסגרת האחריות על המוצר – שהמוצר צריך לעמוד בדרישות יעילות אנרגטית מינימלית שאנחנו קובעים בתקנות. זה צריך להיות חלק אינטגרלי של האחריות של החברה. וכשאנחנו נבוא ונבדוק את זה, ונגיד לכם שהוא לא עומד, אז אתם תצטרכו ללכת ליצרן ולומר צריכים לבצע תיקונים ושינויים בהתאם להנחיות של הממונה, בדיוק לפי התקנות. 
<היו"ר כרמל שאמה-הכהן:>
עוד הערות? כן. 

<רוני שריד:>
נוצר כאילו הרושם שיש פה איזושהי - - - נגטיבית או התנגדות. אנחנו לא מתנגדים. 
<אדי בית הזבדי:>
אתם מתנגדים. המכשול שאתה מעמיד - - -
<רוני שריד:>
שנייה, תן לי לדבר - - -

<היו"ר כרמל שאמה-הכהן:>
אתם לא מתנגדים. 

<רוני שריד:>
אנחנו לא מתנגדים כי אנחנו רוצים למכור יותר צ'ילרים. עכשיו אני אסביר עוד פעם. תתחילו, ואחרי זה תתחילו לראות איפה הבעיות ותפתרו אותן. אין שום בעיה. זהו. 
<היו"ר כרמל שאמה-הכהן:>
עוד הערות, לעניין. 

<רז הילמן:>
אם כבר מדברים על העניין הזה, אז יכול להיות שמה שנכון יותר הוא באמת לעשות את זה – אם עושים את זה כאיזשהו פיילוט, כמו - - -
<אדי בית הזבדי:>
אנחנו לא עושים פיילוט. 
<רז הילמן:>
לא, אז אני אומר, קבעתם רף של 100 טון קירור. יכול להיות שצריך לקבוע את הרף הרבה יותר גבוה. להתחיל עם רף של 500 טון, אני לא יודע. משהו שיאפשר לכם לראות האם זה עובד טוב, האם זה משיג תוצאות טובות. האם מבחינת עלות-תועלת זה נכון. וזה גם הרבה יותר מעשי, כי זה לא מעשי לבדוק 30,000 צ'ילרים בתוך שלוש שנים. 
<היו"ר כרמל שאמה-הכהן:>
הוא מדבר על יישום הדרגתי של התקנות. 
<אדי בית הזבדי:>
אין לי בעיה עם יישום הדרגתי. רק יש לי בעיה אחת עם העניין הזה. רוב הצ'ילרים הם לא צ'ילרים של 500 או 1,000 טון קירור. רוב הצ'ילרים הם סביב 150-100 טון קירור. אם אני – כמו שהוא אומר – לא עושה אותם, אז יש לי בעיה. אני מוכן להתחיל בשנה הראשונה ליישום עם 250 ומעלה, ולרדת מ-250 ומטה מהשנה השנייה או מהשנה השלישית אפילו. 
<רז הילמן:>
זה צריך להיות יותר. אני אסביר רגע. אם אתה מתחיל - - -
<אדי בית הזבדי:>
זה סחר סוסים פה. 

<רז הילמן:>
רגע. אדי, זה לא - - -

<היו"ר כרמל שאמה-הכהן:>
אבל אין פה משמעות לשנה, כי הבדיקות הראשונות - - - 30 חודשים.
<אדי בית הזבדי:>
לא, אני אומר שנה אחרי היישום. 
<היו"ר כרמל שאמה-הכהן:>
טוב. מה עוד? אין עוד. בואו נעשה כך, קודם כל, התקופה המחזורית תהיה 36 חודשים, זה גם הרבה יותר נוח. אחת לשלוש שנים.
<אביגל כספי:>
לגבי הפריסה. 
<היו"ר כרמל שאמה-הכהן:>
לא, לגבי סעיף 2. בתקנה 2 במקום 30 – עכשיו אני אדבר על הפריסה. כלומר, הבדיקות הראשונות צפויות להתחיל בעוד שלוש שנים מכניסת התקנות - - -
<אדי בית הזבדי:>
לא, בעוד שנה. 
<היו"ר כרמל שאמה-הכהן:>
למה? 
<אדי בית הזבדי:>
כי אין בדיקות. אנחנו לוקחים שנה - - -

<היו"ר כרמל שאמה-הכהן:>
למה שמישהו יבדוק בעוד שנה אם יש לו חובה רק בעוד שלוש שנים לתת לך - - -
<דוד רודיק:>
כל שלוש שנים. 

<היו"ר כרמל שאמה-הכהן:>
כל שלוש שנים. 

<אדי בית הזבדי:>
כל שלוש שנים. 

<היו"ר כרמל שאמה-הכהן:>
למה שאני אבדוק מחר? למה שאני אבדוק בעוד שנה?

<דוד רודיק:>
צריך להתחיל - - -
<היו"ר כרמל שאמה-הכהן:>
אבל למה שאני אתחיל? אתה רוצה שאני אתחיל, למה שאני אתחיל? אתה תשלח לי מכתב שאני צריך לתת לך בעוד שלוש שנים אישור לפי החוק. 
<אדי בית הזבדי:>
התוקף של התקנות האלו נכנס תוך שלושה חודשים. אז אני מבקש היערכות של שנה, ובעוד שנה האנשים יצטרכו להתחיל - - -
<היו"ר כרמל שאמה-הכהן:>
בעוד שנה הוא יהיה חייב לתת לך בדיקה?

<אדי בית הזבדי:>
כן. 

<היו"ר כרמל שאמה-הכהן:>
כולם?

<דוד רודיק:>
מ-250 ומעלה. 
<רז הילמן:>
כמה בודקים מוסמכים יהיו בתוך שנה להערכתם?
<דוד רודיק:>
יהיו מספיק. 

<היו"ר כרמל שאמה-הכהן:>
אתה מדבר על כך שבעוד שנה קבוצה מסוימת תהיה חייבת להציג לך דוחות. 
<אדי בית הזבדי:>
תוך שנה. אנחנו נסמיך - - -
<היו"ר כרמל שאמה-הכהן:>
אין תוך. 

<לאה ורון:>
תוך שנה זה לא יכול להיות כי תוך שנה זה גם מחר. 

<היו"ר כרמל שאמה-הכהן:>
אין משמעות פה לתוך. אף אחד לא יתנדב ויביא לך קודם. 
<אדי בית הזבדי:>
ברור, אבל אני אומר - - -

<אורן תמיר:>
יש את פרסום התקנות, ואז יש את החובה הפוזיטיבית להגיש סקר או להגיש בדיקה. 
<היו"ר כרמל שאמה-הכהן:>
מתי?

<אורן תמיר:>
הוא רוצה אותה תוך שנה מפרסום התקנות. 
<היו"ר כרמל שאמה-הכהן:>
שנה מפרסום. זו הבדיקה הראשונה ואחרי זה כל שלוש שנים. אוקיי. אז צ'ילרים מעל 250,000.  

<קריאה:>
250 טון. 

<היו"ר כרמל שאמה-הכהן:>
1,000 קילו. 

<לאה ורון:>
את זה מתקנים בהגדרה אני מבינה, נכון? 

<היו"ר כרמל שאמה-הכהן:>
כן. זה תוך שנה מיום כניסת – יציגו את הבדיקה הראשונה או את הדוח הראשון. 

<רז הילמן:>
אחרי שנת ההיערכות?
<היו"ר כרמל שאמה-הכהן:>
תוך שנה מיום פרסום התקנות. 
<לאה ורון:>
זאת אומרת זה יוצא שנה ושלושה חודשים.  
<רז הילמן:>
עוד אין בודקים. תוך שנה כבר יגישו את כל הבדיקות האלה? יש היום בודקים?

<אדי בית הזבדי:>
אני לא יכול להסמיך היום בודקים אם אין לי תקנה מאושרת. 
<רז הילמן:>
אז תן שנה היערכות, תסמיך בודקים ואז תוך שנה שיבדקו. 
<אדי בית הזבדי:>
יש לי שנה היערכות. בשנה הזאת אני מסמיך בודקים ויהיו לך. 

<היו"ר כרמל שאמה-הכהן:>
רגע, יש לנו את התאריך בסוף של מתי התקנות נכנסות לתוקף. זה שנה מיום שהן נכנסות לתוקף. 

<אביגל כספי:>
לא, מיום התחילה.

<רז הילמן:>
דיברת גם על צ'ילרים חדשים שלא צריך את השנה. 

<אדי בית הזבדי:>
צי'לרים חדשים יגישו את הבדיקה הראשונה שלהם תוך 36 חודשים. 
<היו"ר כרמל שאמה-הכהן:>
רגיל. יש להם רק את הסעיף – לגבי צ'ילרים קטנים יותר מ-250, מה נראה לך סביר? מתי הפעם הראשונה?
<אדי בית הזבדי:>
2016. 

<רז הילמן:>
אפשר לעשות עוד מדרגה של 200 - - -
<היו"ר כרמל שאמה-הכהן:>
לא. 

<רז הילמן:>
אנחנו מגיעים למסות הגדולות. 

<היו"ר כרמל שאמה-הכהן:>
אבל נתנו פה טווח של זמן. הצ'ילרים הקטנים מ-250 טון – 2016. שלוש שנים מהתחילה. הצ'ילרים הגדולים שנה מהתחילה. הצ'ילרים הקטנים מכך שלוש שנים מיום התחילה. 
<שבתי אלבוחר:>
אז נכניס את זה בסעיף תחילה?
<דוד רודיק:>
מפרסום התקנות. 

<היו"ר כרמל שאמה-הכהן:>
מיום תחילת התקנות, לא עד הכניסה לתוקף. ואחרי זה, לגבי כולם, כל שלוש שנים, לא משנה איזה גודל. בסדר. 
<רז הילמן:>
הקטנים מ-250 החל מה-1.1 2000 ו-?
<היו"ר כרמל שאמה-הכהן:>
אדוני. מה עוד היה לנו פתוח? איזה נקודות עוד?
<אביגל כספי:>
יש לי שאלה טכנית. כתוב בדרישת יעילות אנרגטית מזערית יש פה רק את מדד ה-COP. רציתי לשאול למה בתקנות האחרות היה גם מדד COP, גם מדד ESEER וגם מדד IPLV? למה פה זה רק COP?
<אדי בית הזבדי:>
בארץ מעודדים תפוקה וצריכה. מחלקים אחד בשני ומקבלים את ה-COP. כשזה בא מחוץ-לארץ, זה בא עם כל מיני ערכים. יש לנו איזושהי נוסחת מעבר, ולכן יש את זה שם. 
<היו"ר כרמל שאמה-הכהן:>
סעיף התחילה, סעיף 6 – פה אתם ביקשתם 90 ימים. 

<דוד רודיק:>
שנה, 12 חודשים מפרסום התקנות. 

<היו"ר כרמל שאמה-הכהן:>
אם היו 20 ימים? בסדר, גמרנו. 
<רז הילמן:>
הם ביקשו שנה להיערכות, אם הבנתי נכון. תוקף בעוד שנה ואז בתוך שנה הבדיקות. 
<דוד רודיק:>
250 טון קירור ב-12 חודשים מיום פרסום התקנות. 
<אדי בית הזבדי:>
דוד, לא על זה. הוא מדבר על מועד פרסום התקנות. 
<לאה ורון:>
זה יוצא שנה ועוד 120 ימים. לגבי צ'ילרים הגדולים.
<אביגל כספי:>
שאלה אחת, לגבי המכשירים שאין אפשרות בפועל לבדוק אותם. 
<אדי בית הזבדי:>
דיברנו על זה, זה במסגרת המקרים החריגים.

<אביגל כספי:>
אבל אז המקרים החריגים בסעיף שכתוב "קיימות נסיבות מיוחדות", אלו מקרים שבהם לא בוצעה בדיקה חוזרת - - -
<אדי בית הזבדי:>
אפשר להוסיף לשימושים מיוחדים. 

<אביגל כספי:>
לא, פה יש חובה לערוך בדיקה חוזרת, ואז הסעיף שמחריג אומר לא בוצעה בדיקה חוזרת, או שממצאי הבדיקה החוזרת מצביעים שעדיין אין עמידה ביעילות, אז על אף האמור אפשר להתיר את ההפעלה, נכון?
<אדי בית הזבדי:>
כן. 

<אביגל כספי:>
אבל לא מדובר על מצב שמלכתחילה זה לא נבדק. 

<אורן תמיר:>
יכול להיות שזה נכנס משום לא נמצאה זה גם במצב שבו לא הוגשה בדיקה. לא הוגשה בכלל, לא נעשתה שם בדיקה. זה יכול להיכנס לתוך החלופה השנייה. לא נמצא בבדיקה שיחידת הקירור יעילה. אבל מכל מקום, אני רוצה להבין, יש מכשירים שהם לא ניתנים לבדיקה בשום מקרה?
<יזהר רבינוביץ:>
ודאי. 

<אדי בית הזבדי:>
לא מכשירים, אבל מצבים. 

<אורן תמיר:>
מה זה מצבים?

<היו"ר כרמל שאמה-הכהן:>
מכשירים ומצבים זה הינו הך. 

<אדי בית הזבדי:>
למשל, אם חדר שרתים או איזשהו מתקן רגיש כזה או אחר שאנחנו לא נוכל – או מעבדה מסוימת שלא ניתן להפסיק שם את המתקן או להעביר אותו לטמפרטורה הרצויה. אנחנו נשחרר אותם מהבדיקה הזאת. 
<אורן תמיר:>
הם לא יצטרכו לעשות את הבדיקה מלכתחילה בכלל.
<אדי בית הזבדי:>
הם לא יצטרכו לעשות. רק כשהם קונים את המכשירים הם יצטרכו להביא מכשיר יעיל. 

<אורן תמיר:>
זה בסדר. בעיני זה יכול להיכנס. אני לא אתנגד להבהרה, ככל שיש, על מנת שזה ייתפס בסעיף הסל הזה של נסיבות חריגות. אבל בעיני זה נכנס גם בנוסח הנוכחי משום שמכשיר שאי-אפשר לבדוק אותו הוא מכשיר שממילא לא נמצא יעיל מבחינה אנרגטית. 
<אביגל כספי:>
זה לא בהכרח. זה כשאתה לא יכול לבדוק אם הוא לא יעיל מבחינה אנרגטית. זה לא אומר שהוא לאו דווקא לא יעיל. 
<היו"ר כרמל שאמה-הכהן:>
כל מכשיר הוא לא יעיל עד שהוא לא קיבל את האישור שהוא יעיל. 
<אורן תמיר:>
אם אדם לא יעשה את הבדיקה, באופן עקרוני – למשל, אם היתה לי הוראה פלילית הייתי יכול להעמיד אותו לדין גם על הפרה של תקנה 2 ויכול להיות גם על הפרה של תקנה 3. אני מסכים שאפשר להבהיר את זה יותר טוב, בצורה יותר ברורה בתקנות. אבל זה יכול להיכנס - - -
<היו"ר כרמל שאמה-הכהן:>
לנו אין בעיה שתבהירו את זה. 
<אורן תמיר:>
אין לי בעיה. 

<אביגל כספי:>
אז אתם מסכימים שזה יהיה בסעיף נפרד? זאת אומרת, לא בתוך המצב - - -
<אדי בית הזבדי:>
אני מציע שאנחנו נפרסם. כל מקרה שאנחנו נשחרר מהבדיקה, אנחנו נפרסם אותו. נפרסם את הסיבה שלו, כמו קודם. 
<אורן תמיר:>
זה במקרה שבו מצאת שהיתה בדיקה, אבל אתה החלטת בכל זאת לא להשבית את המכשיר. את זה אתה תפרסם. זה לבקשת המשרד להגנת הסביבה. פה מדובר במכשירים שתורה בעניינם שלא תהיה בדיקה - - -
<היו"ר כרמל שאמה-הכהן:>
שלא תבדוק אותם בכלל. יש דבר כזה?

<אדי בית הזבדי:>
אני חושב שבמקרה כזה יצטרכו להגיש בקשה - - -
<שבתי אלבוחר:>
אני חושב שזה צריך להיות כללי, כל חריג. בואו לא נתחיל להיכנס לקטגוריה של חריגים שיכול להיות שאלו גם דברים שאנחנו לא חושבים עליהם בכלל. אני חושב שצריכה - - -
<היו"ר כרמל שאמה-הכהן:>
לדעתי נכון יהיה שההחרגה תהיה גם למי שלא עומד בתנאים וגם למי שאי-אפשר למדוד אותו. 
<שבתי אלבוחר:>
כל חריגה אנחנו ננמק ונפרסם באתר האינטרנט של המשרד. לא רצוי עכשיו להתחיל לסווג ולחשוב על כל מיני מקרים של חריגים. עלולים להיות יותר ממה שאנחנו חושבים. רק העיקרון של שקיפות מקובל על המשרד. 
<אורן תמיר:>
לי אין התנגדות – וזו הצעה אחרת, ואני חושב שזו הצעה שמתקבלת על הדעת פה, שתהיה תקנה שתעסוק באפשרות לבקשה לממונה לפטור מבדיקה שנגביל אותה לנסיבות שבהן אכן – למשל מטעמים טכניים, למשל מזה שאי-אפשר לשבש את פעילות המכשיר – אי-אפשר לבצע את הבדיקה הזאת. עם זה אין לי בעיה. 
<אביגל כספי:>
אני חושבת שזו האופציה הטובה יותר - -

<היו"ר כרמל שאמה-הכהן:>
אנחנו אתכם. 

<אביגל כספי:>
- - כי פה בפירוש מדובר לא בוצעה בדיקה חוזרת. אנחנו אומרים שתהיה תקנה נוספת שבה נכתוב שבמקרים שבהם לא ניתן לבצע בדיקת יעילות אנרגטית ניתן לפנות לממונה בבקשה לפטור. 

<היו"ר כרמל שאמה-הכהן:>
מצוין.  
<רז הילמן:>
זה יהיה בסעיף 2?

<אביגל כספי:>
לא, תהיה תקנה נפרדת שיש חובת ביצוע ובדיקה תקופתית, ויהיה פטור מחובת ביצוע בדיקה תקופתית במקרים חריגים, שוב פעם, מטעמים שייקבעו. 
<רז הילמן:>
אפשר לבקש לחזור על לוחות הזמנים שנקבעו? שנוודא. 
<היו"ר כרמל שאמה-הכהן:>
לוחות זמנים – מעל 250 טון, החל משנה מיום תחילת התקנות. 
<רז הילמן:>
אולי כדאי לדבר בתאריכים?
<היו"ר כרמל שאמה-הכהן:>
שנה מיום תחילת התקנות. אני לא יודע מתי תהיה תחילת התקנות. 
<רז הילמן:>
אז נתחיל מזה, נקבע מתי - - -

<היו"ר כרמל שאמה-הכהן:>
לא, שנה מיום תחילת התקנות. 

<דוד רודיק:>
אנחנו לא יודעים מתי הפרסום ברשומות. 

<היו"ר כרמל שאמה-הכהן:>
מיום תחילת התקנות. כניסתן לתוקף. 

<אורן תמיר:>
יש פרסום, 120 זה התחילה, ואז זה - - -

<אביגל כספי:>
כן, התחילה זה 120 יום. 

<היו"ר כרמל שאמה-הכהן:>
מיום התחילה. יש לך שנה וארבעה חודשים. 

<אדי בית הזבדי:>
תחילת התקנות 120 ימים, ושנה אחרי זה היישום. 

<רז הילמן:>
זאת אומרת שבתוך שנה וארבעה חודשים כל הצ'ילרים מעל 250 טון קירור צריכים להיות כבר בדוקים. 
<היו"ר כרמל שאמה-הכהן:>
כן. 

<רז הילמן:>
זה מאוד יומרני. 

<אדי בית הזבדי:>
אנחנו נעשה את זה ביום אחד. 

<רז הילמן:>
עוד אין היום אפילו בודק שהוסמך. 
<דוד רודיק:>
לדעתך. 

<אורן תמיר:>
- - - אתה חוזר עליה, לדעתי, בפעם העשירית. 
<רז הילמן:>
אני לא קיבלתי תשובות שמניחות את הדעת. 

<היו"ר כרמל שאמה-הכהן:>
הממשלה הביעה עמדה ברורה שזה הספק שהם יכולים לעמוד בו. 

<שבתי אלבוחר:>
לא ברור לי מתי צ'ילרים מ-100 ו-250. 
<היו"ר כרמל שאמה-הכהן:>
מתחת ל-250, שלוש שנים מיום התחילה. 
<שבתי אלבוחר:>
שלוש שנים? זאת אומרת אנחנו לא - - - לפחות שלוש שנים. 

<אדי בית הזבדי:>
מ-120 יום ועוד שלוש שנים. 
<אורן תמיר:>
אדוני, היתה פה הערה של האדון שישב לידי לגבי ההשבתה. הוא אמר שלפעילות השוטפת - - -

<דוד רודיק:>
כן, את זה אנחנו תיקנו. 

<אורן תמיר:>
- - אני רק לא רוצה שייעשה שימוש בביטוי פעילות שוטפת – אני מפחד ממניפולציה שיגידו אבל הפעלתי חד-פעמי. אז אני מציע שפשוט נקבע שסעיף ההשבתה לא יחול על הפעלה לצורך ביצוע בדיקה. 
<היו"ר כרמל שאמה-הכהן:>
אוקיי. 
<אורן תמיר:>
רק שלא יהיה את הביטוי פעילות שוטפת. למען הסר ספק. 

<היו"ר כרמל שאמה-הכהן:>
בסדר גמור. תקנה 3. 

<רז הילמן:>
מתחת ל-250, תוך שלוש שנים מיום התחולה, כל הצ'ילרים צריכים להיבדק. מעל 100 בעצם, נכון?
<אביגל כספי:>
לא. יש שתי דרגות. עד 250 - - -
<היו"ר כרמל שאמה-הכהן:>
כל הצ'ילרים יהיו בדוקים תוך שלוש שנים. 

<רז הילמן:>
לא, החל מ-100. אף אחד מתחת ל-100 לא צריך. בין 250-100 צריכים להיות בדוקים כולם תוך שלוש שנים מיום התחולה. 
<היו"ר כרמל שאמה-הכהן:>
זהו, אנחנו מאשרים את התקנות. למישהו יש עוד הערות?
<לאה ורון:>
רגע,  קוראים את התוספת - -
<היו"ר כרמל שאמה-הכהן:>
קראנו את התוספת. 

<לאה ורון:>
- - ושומעים אם יש הערות לתוספת.
<היו"ר כרמל שאמה-הכהן:>
יש הערות לתוספת? אין הערות לתוספת. 
הצבעה

בעד אישור התקנות – פה אחד
נגד – אין 
נמנעים – אין 
התקנות אושרו. 

<היו"ר כרמל שאמה-הכהן:>
התקנות אושרו. תודה רבה לכולם. 
<הישיבה ננעלה בשעה 16:05.>
